Arkivfoto. Foto: Annelene Petersen / Scanpix Denmark

Mændene er henholdsvis 28 år, 36 år og 47 år – alle bosiddende i Københavnsområdet.

Midt- og Vestjyllands Politi har anholdt tre mænd i en sag fra marts måned, hvor en kvindelig medarbejder fra Skat blev overfaldet udenfor sit hjem i Silkeborg og slået med knyttet næve i ansigtet og på kroppen.

Mændene er sigtet for grov vold og skal fremstilles i grundlovsforhør fredag, oplyser politiet i en pressemeddelelse.

- Politiet er af den opfattelse, at overfaldet fandt sted som følge af kvindens arbejde i Skat, skriver politiet.

Kvinden blev overfaldet udenfor sit hjem ved Silkeborg omkring klokken 6.30 om morgenen den 14. marts 2017.

- Ved overfaldet blev kvinden slået flere gange med knyttet næve i ansigtet og på kroppen, hvorved hun blandt andet pådrog sig flere kæbe- og ribbensbrud, oplyser Midt- og Vestjyllands Politi.

De anholdte mænd er henholdsvis 28 år, 36 år og 47 år og er alle bosiddende i Københavnsområdet.

Rystet skatteminister

Skatteminister Karsten Lauritzen (V) var dengang meget rystet over den voldelige episode.

- Vold og overfald på myndighedspersoner er aldeles uacceptabelt - uanset, om det er skattemedarbejdere, politifolk, sociale sagsbehandlere eller noget helt fjerde, sagde han til TV 2.

- Man er velkommen til at være enig eller uenig med myndighederne i, om ens skat er korrekt. Men det må aldrig nogensinde gå ud over de mange tusinde dygtige medarbejdere, som hver dag går på arbejde og administrerer den lovgivning, som et flertal i Folketinget har vedtaget.

Grundlovsforhøret finder sted i Retten i Herning fredag klokken 9.30. Anklagemyndigheden vil anmode om dørlukning.